
Na podlagi 2. in 3. točke prvega odstavka 39. člena Zakona o nalezljivih boleznih (Uradni list RS, št. 33/06 – uradno prečiščeno besedilo in 49/20 – ZIUZEOP) Vlada Republike Slovenije izdaja

ODLOK

o začasni splošni prepovedi gibanja in zbiranja ljudi na javnih krajih, površinah in mestih v Republiki Sloveniji 

1. člen

S tem odlokom se zaradi zajezitve in obvladovanja epidemije COVID-19 začasno prepoveduje gibanje in zbiranje ljudi na javnih krajih in površinah v Republiki Sloveniji in prepoveduje dostop na javne kraje in površine v Republiki Sloveniji, razen če ta odlok ne določa drugače.

2. člen

Ta odlok se ne uporablja za dejavnosti, ki jih izvajajo pristojne službe, za zagotavljanje izvajanja nalog države, samoupravnih lokalnih skupnosti in javnih služb.

3. člen

(1) Gibanje, dostop in zadrževanje na javnem kraju je ob upoštevanju ohranjanja varne razdalje do drugih oseb, ne glede na določbe 1. člena tega odloka, za posameznike dovoljeno za:

· prihod in odhod na delo ter izvajanje delovnih nalog,

· opravljanje gospodarskih, kmetijskih in gozdarskih dejavnosti,

· odpravljanje neposredne nevarnosti za zdravje, življenje in premoženje,

· varstvo in pomoč osebam, ki so potrebne podpore, oziroma zaradi oskrbe ali nege družinskih članov,

· dostop do lekarn, zdravstvenih in sanitarnih storitev,

· dostop do tujih diplomatskih in konzularnih predstavništev,

· dostop do storitev za nujne primere,

· dostop do izvajanja nalog, povezanih z delovanjem pravosodnih organov,

· dostop do storitev za osebe s posebnimi potrebami,

· dostop do pokopališč z namenom oskrbe grobov,

· dostop do verskih objektov

· dostop do trgovin z živili in kmetijske neposredne prodaje,

· dostop do drogerij in drogerijskih marketov,

· dostop do prodaje medicinskih proizvodov in zdravstvenih pripomočkov ter sanitarnih pripomočkov,

· dostop do mest za prodajo hrane za živali,

· dostop do prodaje in vzdrževanje varnostnih proizvodov in proizvodov za nujne primere,

· dostop do kmetijskih trgovin, vključno s klavnicami, in trgovin za prodajo semen, krmil in gnojil,

· dostop do bencinskih črpalk, bank in pošt,

· dostop do dostavnih, čistilnih in higienskih storitev,

· dostop do komunalnih storitev, 

· dostop do avtomobilskih servisov in servisov kmetijske in gozdarske mehanizacije in opreme,

· dostop do javnih parkov in drugih sprehajalnih površin.

(2) Ne glede na določbo 1. člena tega odloka lahko posameznik, ob upoštevanju ohranjanja varne razdalje do drugih oseb, na prostem oziroma odprtih javnih krajih, izvaja 
športno-rekreacijsko dejavnost individualnega značaja (npr. tek, kolesarjenje, golf, joga) ali izvaja takšno športno-rekreacijsko dejavnost, pri kateri ob običajnem izvajanju ni mogoč stik z drugimi posamezniki (npr. tenis, badminton, balinanje).

(3) Če Vlada Republike Slovenije sprejme ali odpravi začasno prepoved ponujanja in prodaje blaga in storitev neposredno potrošnikom v Republiki Sloveniji za posamezno blago ali storitev, se šteje, da je dovoljen oziroma ni dovoljen tudi dostop do tega blaga in storitev v skladu z določbami tega odloka.

(4) Občina lahko v okviru svojih pristojnosti na območju samoupravne lokalne skupnosti določi način in pogoje dostopa ali prepove dostop na določene javne kraje in površine v občini.

4. člen

Gibanje, dostop in zadrževanje na javnem kraju se v okviru izjem iz 3. člena tega odloka dovoljuje tudi:

· skupinam oseb, če gre za ožje družinske člane ali člane skupnega gospodinjstva in če je mogoče ob tem gibanju zagotoviti varno razdaljo do gibanja podobnih skupin ali posameznikov,

· skupinam sodelavcev do največ pet oseb, če uporabljajo skupni osebni transport za prevoz na ali iz dela ali so vpoklicani za opravljanje nalog v okviru Civilne zaščite.

5. člen

Pri gibanju in zadrževanju na zaprtem javnem kraju, kjer se izvajajo storitve iz 3. člena tega odloka, so ob upoštevanju ohranjanja varne razdalje do drugih oseb obvezni uporaba zaščitne maske ali druge oblike zaščite ustnega in nosnega predela (šal, ruta ali podobna oblika zaščite, ki prekrije nos in usta) ter razkuževanje rok. Razkužila mora zagotoviti ponudnik storitev.
6. člen

Strokovno utemeljenost ukrepov iz tega odloka Vlada Republike Slovenije ugotavlja vsakih sedem dni in ob upoštevanju strokovnih razlogov odloči, da se ti ukrepi še naprej uporabljajo, ali pa ukrepe spremeni oziroma odpravi ter o tem obvesti Državni zbor in javnost.

7. člen

(1) Globe za prekrške po tem odloku se izrekajo po zakonu, ki ureja nalezljive bolezni. Izvajanje tega odloka poleg pristojnih inšpekcijskih služb nadzoruje tudi policija v okviru svojih pristojnosti.

(2) Če pri opravljanju svojih nalog vpoklican pripadnik Civilne zaščite naleti na kršitve iz tega odloka, ki jih ne more preprečiti oziroma prekiniti z opozorilom, o kršitvi nemudoma obvesti najbližjo postajo policije. 
KONČNI DOLOČBI

8. člen

Z dnem uveljavitve tega odloka preneha veljati Odlok o začasni splošni prepovedi gibanja in zbiranja ljudi na javnih krajih, površinah in mestih v Republiki Sloveniji ter prepovedi gibanja izven občin (Uradni list RS, št. 52/20 in 58/20).
9. člen

Ta odlok začne veljati naslednji dan po objavi v Uradnem listu Republike Slovenije.

Št. 00717-13/2020 
Ljubljana, dne 29. aprila 2020

EVA 2020-1711-0018
Vlada Republike Slovenije

Janez Janša

predsednik





3

